Alba Longa
Store norske leksikon,Historie,Verdens historie og samtidshistorie,Europa,Romerrikets historie
Alba Longa var ifølge legenden en by i Albanerfjellene i Latium nær dagens Castel Gandolfo. Ifølge legenden ble den grunnlagt av Aeneas' sønn Ascanius (Iulus) i 1152 fvt. som ny hjemby for de trojanske flyktningene. Etter tradisjonen var Alba Longa grunnlegger og hovedsete for andre latinske byer.
Romulus og Remus stammet fra byens kongeslekt, men etter Romas grunnleggelse ble byene konkurrenter. Den tradisjonelle fortellingen sier at Alba Longa ble ødelagt av romerne under Tullus Hostilius. Arkeologer har imidlertid kun funnet gravplasser i området, aldri noen by. Det er derfor flere som mener at byen aldri har eksistert, men tilhører sagnfortellingen om Romas tilblivelse og tidlige historie. Les mer i Store norske leksikon Romulus og Remus Roma Romerrikets historie romersk mytologi